Povjerenstvo za umirovljenike i starije osobe kao savjetodavno tijelo Gradskog vijeća Grada Varaždina održalo je redovitu sjednicu 28.lipnja 2016.g.

Vezano za nastojanja za poboljšanjem životnog standarda umirovljenika na svim razinama, Povjerenstvo se upoznalo s Izvješćem o radu Kluba zastupnika HSU-a u Hrvatskom saboru u proteklom četverogodišnjem razdoblju.

Uočeno je da se bez obzira na krizna stanja i poteškoće u zajednici od strane HSU-a predlažu i prihvaćaju dobra rješenja i poboljšanja u korist umirovljeničkih potreba.

Izdvajamo;

* Prihvaćena je nova povoljnija formula usklađivanja mirovina bez „rezanja“ mirovina, te su mirovine usklađene od 2012.g. do 2015.g. za 4,6%. Provodi se održivi sustav usklađivanja.

U prosincu 2011.g. prosječna mirovina iznosila je 2.151,00 kn, a 2015.g. 2.238,00kn. Istovremeno je prosječna neto plača povećana s 5493,00 kn na 5.772,00 kn.

* Vraćen je značaj mirovinskom stažu te se u mirovinu može s 41 godinom staža i 60 godina života bez penalizacije. Dosad je na taj način u RH umirovljeno 9. 836 umirovljenika s prosječnom plaćom od 3. 583,00 kn što je udio od 61% u prosječnoj plaći.
* Stimulira se duži ostanak na radnom mjestu i nagrađuje staž od 41 i više godina staža uz bonus od 0,15% mjesečno za svaki mjesec staža nakon 60. godine života. Po istom modelu nagrađuje se i mirovinski staž nakon 65 godine života. Smanjena je penalizacija kod prijevremene mirovine za muškarce 30/40 godine staža i za žene 38/39 godine staža, no paralelno je povećana penalizacija za niži mirovinski staž.
* Razdvojene su mirovine ostvarene po općim propisima od onih ostvarenih po posebnim propisima, tzv. povlaštene mirovine.
* Ukinute su povlaštene mirovine saborskih zastupnika, članova Vlade i sudaca Ustavnog suda. Njihove mirovine će se određivati prema Zakonu o mirovinskom osiguranju.
* Poveća je osobni odbitak za umirovljenike; u 2012.g. s 3.200,00 kn na 3.400,00 kn , a od 2015.g. s 3.400,00 kn na 3.800,00 kn. što je donekle popravilo životni standard umirovljenika.
* Formiran je Centar za medicinska vještačenja koji verificira rješenja invalidskih mirovina i vrši reviziju spornih. Na taj način smanjen je broj odlaska u invalidsku mirovinu s 13.000 u 2009.g. na prosječnih 3.500,00 u posljednje četiri godine.
* Korisnicima starosnih mirovina omogućen ja rad bez obustave mirovine do maksimalno četiri sata dnevno, drugi dohodak i rad u poljoprivredi putem vaučera.
* Zaposlenici koji su zbog stečaja tvrtke ostali bez posla neposredno prije uvjeta za mirovinu, a nakon dvije godine provedeno na Zavodu za zapošljavanje nisu mogli naći posao imaju pravo na odlazak u prijevremenu starosnu mirovinu bez penalizacije.
* Spriječen je novi trošak prilikom produljenja vozačkih dozvola nakon 65 godine života izmjenom Zakona o sigurnosti prometa na cestama.
* Isplaćena je tzv. „božičnica“ s državne razine za sve umirovljenike u iznosu od 180 milijuna kuna.
* Nadzorni odbor HRT-a je oslobodio 12.000 najsiromašnijih umirovljenika od plaćanja RTV pristojbe.

Izdvojen je značajan dio pregleda aktivnosti saborskih zastupnika HSU-a i drugih zastupnika u hrvatskom saboru koji su prepoznali potrebe umirovljenika i uspjeli iste ostvariti.

Međutim, i dalje ostaje činjenica da su hrvatske mirovine premale, da je omjer umirovljenika i zaposlenika nepovoljan, da se doprinosima prikupi tek polovina mirovinskih rashoda, da je prosječan staž u RH 30. godina, da također 70% radnika prima plaču ispod prosjeka RH.

U takvim uvjetima svaki pomak usmjeren na kvalitetu života umirovljenika i starijih osoba je dobrodošao.

Povjerenstvo za umirovljenike i starije osobe s razine Grada Varaždina je zadovoljno s pomacima koje je i samo podržalo, no smatra da treba dinamičnije nastaviti s rješavanjem novih prioriteta i izazova na svim razinama društvene organiziranosti u korist podizanja standarda života umirovljenika.

 Predsjednica:

 Dubravka Kanoti